અહીં વાત થઈ રહી છે ૨૯ જૂન, ૧૯૧૧ની, જ્યારે ઈંગ્લેન્ડની પ્રતિષ્ઠિત કાઉન્ટી ચેમ્પિયનશિપમાં ઓલ્ડ ટ્રેફર્ડ મેદાન પર વોર્સેસ્ટરશાયર અને લેન્કેશાયરની ટીમ વચ્ચે મેચ રમાઈ રહી હતી. એ મેચમાં વોર્સેસ્ટરશાયરના ફાસ્ટ બોલર રોબર્ટ બરોસે વિરોધી ટીમના બેટ્સમેન વિલિયમ હડલસ્ટનને એટલા ઘાતક અને ઝડપી બોલ પર બોલ્ડઆઉટ કર્યો કે બધા જોતા જ રહી ગયા. સ્ટમ્પ વિખેરાઈ ગયાં અને એક બેલ્સ એટલે દૂર જઈને પડી કે અંતર માપવાનો નિર્ણય કરવામાં આવ્યો. જે પરિણામ આવ્યું એનાથી બધા આશ્ચર્યમાં ગરકાવ થઈ ગયા, કારણ કે બેલ્સ ૬૭ વાર અને છ ઈંચ દૂર જઈને પડી હતી. ક્રિકેટ પીચની લંબાઈ ૨૨ વારની હોય છે. એટલે કે બેલ્સ વિકેટની પાછળ ત્રણ પીચ જેટલા અંતરે જઈને પડી હતી. એ એક વિશ્વ રેકોર્ડ હતો, આજે પણ છે જ અને કોઈ નથી જાણતું કે ક્યાં સુધી આ રેકોર્ડ જળવાયેલો રહેશે.